શું આ સંસ્થાઓ એમ માને છે કે દેશની પોતાને ફાવે એવી ભૂતકાળની છબિ રચવાથી પોતાની સંસ્કૃતિ મહાન ગણાશે? આવી ચેષ્ટા દ્વારા સંસ્કૃતિની ભૂતકાળની છબિનું જે થવાનું હોય એ થાય, વર્તમાન છબિ અવશ્ય ખરડાઈ રહી છે. સંસ્કૃતિ અંગેનો લગાવ અને ગૌરવ આટલાં બધાં હોય તો પછી તેની કાલ્પનિક છબિ ઉભી કરવાની કવાયત અને છાશવારે તે ભયમાં આવી જવાની ભીતિ શા માટે? કોઈ પણ દેશની સંસ્કૃતિની છબિ તેના શાસકો નહીં, પ્રજા થકી ઉપસતી હોય છે. આ માનસિકતા ખરેખર મિથ્યાગૌરવ લેવાની નહીં, ઈતિહાસની વાસ્તવિકતાથી ઉભા થયેલા ડરને લઈને પેદા થયેલી છે. બત્રાસાહેબ એમ તો કેટકેટલા ફેરફારો કરશે? તેને બદલે તેઓ ઈતિહાસનાં પાઠ્યપુસ્તકોને બદલે આપણાં પુરાણોને જ પાઠ્યપુસ્તક તરીકે જાહેર કરી દે તો તેમની બાપડાની મહેનત ઘણી ઘટી જાય! એમ થાય ‘અવતારપુરુષ’ તરીકે તેમને ગણાવતું એક પ્રકરણ પણ પાઠ્યપુસ્તકમાં મૂકી શકાશે! એવા અવતારપુરુષ કે જેમની પાસે ભૂતકાળ બદલી શકવાની માયાવી શક્તિ હતી.